
EXPUNERE DE MOTIVE
PRIVIND OPORTUNITATEA PROIECTULUI DE HOTĂRÂRE

Proiect de hotărâre privind modificarea Regulamentului de organizare şi funcţionare a spaţiilor de joacă situate pe domeniul public al Municipiului Timişoara. 

Prin Hotărârea Consiliului Local al Municipiului Timişoara nr .75/01.03.2016 a fost aprobat, conform amendamentelor formulate de către consilierii locali, „Regulamentul de organizare şi funcţionare a spaţiilor de joacă situate pe domeniul public al Municipiului Timişoara”, care  a avut ca obiectiv informarea utilizatorilor spaţiilor de joacă pentru copii din Municipiul Timişoara cu privire la modul în care acestea trebuiesc utilizate şi exploatate, în scopul prevenirii producerii de accidente, în vederea funcţionării echipamentelor de joacă în condiţii optime de siguranţă, prevenirii producerii unor defecţiuni sau chiar distrugerii echipamentelor ca urmare a utilizării necorespunzătoare. De asemenea, regulamentul conturează cadrul pentru asigurarea unui climat de ordine şi respect între utilizatori, respect pentru mediul înconjurător,  dar mai cu seamă pentru sănătatea şi siguranţa  copiilor – principalii beneficiari ai acestor spaţii de joacă şi relaxare. 

Regulamentul stabileşte atât obligaţiile ce revin administratorului şi proprietarului acestor locuri de joacă pentru copii, situate pe domeniul public al Municipiului Timişoara, în speţă autoritatea publică locală, dar şi obligaţiile beneficiarilor (utilizatorilor) spaţiilor de joacă.

În fapt Hotărârea Consiliului Local al Municipiului Timişoara nr .75/01.03.2016 modifică Hotărârea Consiliului Local al Municipiului Timişoara nr. 463/30.10.2015 şi a fost elaborată şi aprobată ca urmare a observaţiilor din partea societăţii civile şi a iniţiativei domnului consilier local Alfred SIMONIS determinate în principal de modalitatea de redactare a unor reglementări. 
Hotărârea Consiliului Local al Municipiului Timişoara nr .75/01.03.2016 privind „Regulamentul de organizare şi funcţionare a spaţiilor de joacă situate pe domeniul public al Municipiului Timişoara” a fost aprobată, conform amendamentelor formulate de către consilierii locali.
 În luna octombrie 2017, ca urmare a controlului tematic efectuat, în conformitate cu prevederile H.G. 435/2010, privind regimul introducerii pe piaţă şi de exploatare a echipamentelor pentru agrement, de către Autoritatea Naţională pentru Protecţia Consumatorului, s-a constatat lipsa menţionării limitei de vârstă şi de greutate de pe panourile informative,  implicit din regulamentul de organizare şi funcţionare a spaţiilor de joacă.    
Având în vedere  cele menţionate anterior, şi a discuţiilor avute cu reprezentanţi ai ANPC, propunem analizarea şi modificarea „Regulamentului de organizare şi funcţionare a spaţiilor de joacă situate pe domeniul public al Municipiului Timişoara”, aprobat prin Hotărârea Consiliului Local nr. 75/01.03.2016, conform prevederilor H.G. 435/2010, privind regimul introducerii pe piaţă şi de exploatare a echipamentelor pentru agrement şi a normelor tehnice de folosinţă a echipamentelor de joacă, conform Anexei.

